Il-ġimgħa li għaddiet il-Gvern ippubblika rapport bi tweġiba għar-rapport annwali tal-Awditur Ġenerali dwar il-Kontijiet Pubbliċi. Fih, il-Gvern elenka l-241 rakkomandazzjoni li ġew milqugħa mill-259 li tressqu mill-Awditur Ġenerali. Dwar dan ir-rapport u l-miżuri li se jirriżultaw minnu, il-gazzetta KullĦadd tkellmet mas-Segretarju Permanenti Ewlieni Mario Cutajar li ddeskriva dan il-pass bħala wieħed mingħajr preċedenti hekk kif il-Gvern qiegħed ikompli bil-ħidma tiegħu biex iżid it-trasparenza u l-kontabbiltà tas-settur pubbliku. "Ma ridtx li dawn ir-rapporti jintefgħu fuq l-ixkafef u jintesew" Cutajar qalilna li sena wara l-oħra l-Awditur Ġenerali kien jagħmel l-istess rakkomandazzjonijiet dwar nuqqasijiet li jsib fit-tmexxija tad-dipartimenti tal-Gvern. "Niftakar li tliet snin ilu, meta dħalt f'din il-kariga, tlabt li jkolli r-rapporti kollha li saru fil-ħames snin ta' qabel mill-Awditur u entitajiet oħra fuq dipartimenti tal-Gvern biex noħorġu minnhom ir-rakkomandazzjonijiet li kien hemm. Niddubita kinux twettqu iktar minn ħames rakkomandazzjonijiet mill-mijiet li kien fihom dawn ir-rapporti." Is-Segretarju Permanenti Ewlieni sostna li għall-Amministrazzjoni preżenti dan il-livell ta' indifferenza ma kienx aċċettabbli. "Ma ridtx li dawn ir-rapporti jintefgħu fuq l-ixkafef u jintesew ma' oħrajn li jkunu saru fiż-żmien ta' qabel. Is-Servizz Pubbliku għandu jwieġeb għall-mod kif jimxi u jagixxi u jagħti rendikont sħiħ tal-ħidma tiegħu. Din il-pubblikazzjoni hekk qed tagħmel," spjega Cutajar. Huwa semma li x-xogħol fuq ir-rapport tal-Gvern beda billi nġabru r-rakkomandazzjonijiet kollha li għamel l-Awditur Ġenerali fir-rapport annwali tiegħu dwar il-Kontijiet Pubbliċi 2014 u ġie identifikat x'jista' jinbidel. Matul dan l-eżerċizzju, kull fejn l-Awditur Ġenerali sab xi nuqqas jew għamel rakkomandazzjoni, id-dipartiment jew entità konċernata ħa azzjoni biex jiġu implimentati bl-għan li tissaħħaħ il-governanza u jiġu eliminati r-riskji għall-kontabbiltà u t-trasparenza. Kull ministeru elenka x'azzjoni ħa fil-konfront ta' kull rakkomandazzjoni li saret. F'xi każijiet fejn kienet għadha ma ttieħdet l-ebda azzjoni, il-ministeri kkonċernati kkommettew lilhom infushom li jieħdu azzjoni fi żmien stipulat. Pass ieħor li sar f'dan il-proċess biex żgur ikun aċċertat li dak li qed jintqal li twettaq mill-ministeri verament isir kien li jitqabbad l-Uffiċċju tal-Awditjar Intern, l-IAID, biex jagħmel il-verifiki meħtieġa. Cutajar spjega li dan kien proċess li ħa ż-żmien tiegħu, b'kordinazzjoni sħiħa mal-ministeri tal-Gvern, iżda eżercizzju bżonjuż biex is-Servizz Pubbliku juri li hu kontabbli bil-fatti. "B'din il-pubblikazzjoni l-poplu jaf fejn kienu n-nuqqasijiet u kif ġew indirizzati biex b'hekk ingħata valur ogħla għat-taxxi li jħallsu. Dan ma kienx l-uniku eżerċizzju ta' trasparenza u kontabbiltà li imbarkajna fuqu. Hemm żewġ pubblikazzjonijiet oħra li fuq bażi annwali juri kif qed jitwettaq il-baġit tas-sena ta' qabel u kif qed titnaqqas il-burokrazija. Hekk titlob is-serjetà u dak huwa l-qofol tal-kontabbiltà." Bidla ta' kultura Mistoqsi liema kienu l-iktar prattiki importanti li nbidlu u li issa se jagħmlu differenza kbira, Cutajar qalilna li l-Amministrazzjoni preżenti qiegħda tbiddel il-kultura fis-Servizz Pubbliku. "Minn waħda li kienet truxa għal dak li jingħadilha għal oħra li tisma', tikkoreġi u turi li qed tagħmel dan bil-fatti u bil-kitba. Din l-Amministrazzjoni diġà wriet li għandha r-rieda li tbiddel l-affarijiet minn kif kienu qed iseħħu u l-mod kif qed nindirizzaw il-problemi biex jingħata servizz li jixraq lin-nies diġà huwa xhieda ta' dan." Madankollu, Cutajar spjega li l-kuluri ma jinbidlux mil-lum għal għada. Għaldaqstant, huwa qiegħed jistenna li l-ewwel sinjali ċari ta' tibdil fuq skala wiesgħa jinħass is-sena li ġejja u dan għax ir-rapport tal-Awditur huwa għall-2014, spjega s-Segretarju Permanenti Ewlieni. Minħabba f'hekk, fl-2015 u biċċa minn din is-sena l-prattiki baqgħu dawk li kienu. Però, minn din is-sena se jibda jinħass it-tibdil u s-sena d-dieħla Cutajar qiegħed jistenna li jinħass ħafna aktar. F'dan ir-rigward huwa sostna li, biex jinħass ix-xogħol, dan ma jridx jieqaf ma' din il-pubblikazzjoni imma l-Amministrazzjoni trid tibqa' viġilanti biex it-tibdiliet li ddaħħlu jibqgħu fis-seħħ. "L-istess bħalma qed nagħmlu fil-każ tat-tnaqqis tal-burokrazija; mhux qed indaħħlu miżuri u mbagħad nitilquhom għal riħhom. Qed nibqgħu nsegwu u naraw li dak li wettaqna jibqa' mwettaq. L-ikbar bidla għalhekk hija l-attitudni; jiġifieri l-kultura u l-mod kif isiru l-affarijiet," sostna Cutajar. 241 rakkomandazzjoni milqugħa Il-pubblikazzjoni ta' dan ir-rapport kienet deskritta mis-Segretarju Permanenti Ewlieni bħala deċiżjoni li kellha tittieħed biex jintwera iswed fuq l-abjad x'qed isir mill-Amministrazzjoni Pubblika biex il-prinċipji tat-trasparenza u l-governanza jissaħħu. Hawnhekk, Cutajar reġa' saħaq li kien hemm kuntrast kbir bejn l-Amministrazzjoni passata, fejn ir-rakkomandazzjonijiet kienu jaqgħu fuq widnejn torox, u dik attwali li qiegħda twettaq il-bidliet meħtieġa. "Nemmen li kulħadd huwa kontabbli ta' għemilu. Kif l-Awditur Ġenerali huwa fid-dmir li jiġbed l-attenzjoni tal-amministrazzjoni fejn u meta tkun qed tonqos, huwa d-dmir tal-istess Amministrazzjoni li tisma' u taġixxi billi tixtarr dawn ir-rakkomandazzjonijiet u tara dawk li se tkun qed tilqa' u taħdem fuqhom. Din id-darba hekk għamilna. Minn total ta' 259 rakkomandazzjoni ntlaqgħu 241." Huwa semma li, fost ir-rakkomandazzjonijiet li ntlaqgħu, il-parti l-kbira tagħhom kienu jittrattaw konformità ma' regolamenti ta' Public Procurement u ma' diversi policies ta' finanzi li jkopru fost l-oħrajn t-trasport u l-allowances. Kienu wkoll li jkunu implimentati cheques and balances u segregation of duties biex ikun assigurat il-four-eyes principle. Madankollu, kien hemm rakkomandazzjonijiet oħra li ma ġewx aċċettati. Dan għax jew ir-rakkomandazzjoni ma taqax taħt il-kompetenza ta' ministeru jew inkella tmur kontra l-policy stabbilita fis-Servizz Pubbliku. Però, ir-rakkomandazzjonijiet l-oħra ġew aċċettati fit-totalità tagħhom. "Ġew aċċettati b'responsabbiltà u ġew implimentati b'responsabbiltà. U b'responsabbiltà, dan id-dokument se jibqa' jinħareġ fuq bażi annwali biex is-Servizz Pubbliku jibqa' kontabbli fit-tmexxija tiegħu," spjega Cutajar. Huwa sostna wkoll li, għalkemm il-maġġoranza tar-rakkomandazzjonijiet intlaqgħu, dan ma jfissirx li mhux se jkun hemm rakkomandazzjonijiet oħra utli fil-futur li jkunu mressqa mill-NAO u li l-Amministrazzjoni jkollha taġixxi dwarhom. "Il-pass li jmiss issa huwa li l-Amministrazzjoni taħdem id f'id mal-NAO biex kull meta jiġu elenkati nuqqasijiet fid-dipartimenti tal-Gvern, tittieħed azzjoni. Ma rridux naħdmu bħala żewġ istituzzjonijiet imqabbda ma' xulxin, imma żewġ istituzzjonijiet li jridu jaraw amministrazzjoni pubblika taħdem aħjar."